Я щытыкIэр къапщытэ
Бакулевым и цIэр зезыхьэ Гу-лъынтхуэ хирургиемкIэ щIэныгъэ центрым и IэщIагъэлIхэм КъБР-м Узыншагъэр хъумэнымкIэ и министерствэм иращIылIа зэгурыIуэныгъэм ипкъ иткIэ республикэм и цIыхухэм я узыншагъэр къыщапщытащ Кардиологие центрым и деж.
Дохутырхэр еплъащ цIыху 280-м. Абыхэм ящыщу 135-м Бакулевым и цIэр зезыхьэ Гу-лъынтхуэ хирургиемкIэ щIэныгъэ центрым кIуэн хуейуэ хуагъэлъэгъуащ.
КъБР-м узыншагъэр хъумэнымкIэ и министр Хъубий Марат яхуэзащ Кардиоцентрым и дохутыр нэхъыщхьэ Щэрдан Нодаррэ Москва къикIа кардиохирургхэу Къанэмэт Таймураз (КъБКъУ-м и медицинэ факультетыр къиухащ), Данилов Данил, гу-лъынтхуэ хирург Жугинисов Давлетрэ. Ахэр тепсэлъыхьащ кардиологие IэнатIэм зегъэужьынымкIэ, иджырей медицинэ Iэмэпсымэхэр, технологие лъагэхэр зи лъабжьэ IэзэкIэщIэхэр къэгъэсэбэпнымкIэ щыIэ хэкIыпIэхэм.
КъБР-м Узыншагъэр хъумэнымкIэ и министерствэм и пресс-IуэхущIапIэм хъы-бар къызэрыдигъэщIамкIэ, 2017 гъэм республикэм «гу-лъынхуэ хирургие» унэтIыныгъэмкIэ технологие лъагэхэр къагъэсэбэпу операцэу 829-рэ щрагъэкIуэкIащ. Ди къэралым и нэгъуэщI щIыналъэхэм фIагъ лъагэ зиIэ медицинэ Iуэхутхьэбзэхэр къыщыхуащIащ Къэбэрдей-Балъкъэрым и цIыху 548-м. Кардиологие центрым и нэIэ щIэтщ район сымаджэщхэм гу-лъынтхуэ узыфэхэм щеIэзэ и къудамэхэр икIи абыхэм кIуэуэрэ сымаджэхэм чэнджэщхэр ират, «онлайн» Iэмалыр къагъэсэбэпурэ видео зэпсэлъэныгъэхэр ирагъэкIуэкI.
Хъубий Марат къыхигъэщащ республикэм кардиохирургие IэнатIэр къызэрыщызэрагъэпэщрэ, апхуэдэу лъынтхуэ узыфэхэм епха федеральнэ программэр гъэзэщIэн зэрыщIадзэрэ гу-
лъынтхуэ узыфэхэм илIыкIхэм я бжыгъэр хэпщIыкIыу нэхъ мащIэ зэрыхъуар: 2014 гъэм щегъэжьауэ процент 32-кIэ ехащ, 2017 гъэм — проценти 10,3-кIэ.
— Лэжьыгъэр адэкIи зэредгъэфIэкIуэным дыхущIэкъун хуейщ. Бакулевым и цIэр зезыхьэ Гу-лъынтхуэ хирургиемкIэ щIэныгъэ центрым хуэдэ федеральнэ клиникэхэм дазэрыдэлажьэм Iэмал къыдет ди Iэзагъэм хэдгъэхъуэну, сымаджэхэм фIагъ лъагэ зиIэ медицинэ Iуэхутхьэбзэхэр яхуэтщIэну икIи абы и лъэныкъуэкIэ едгъэжьа Iуэхум пытщэнущ, — жиIащ министрым.
Тхьэхущынэ Ланэ.
